钦定古今图书集成/理学汇编/学行典/第079卷 > 《与苏轼书》毕仲游
## 钦定古今图书集成/理学汇编/学行典/第079卷 > 《与苏轼书》毕仲游

苏轼在馆阁，颇以言语文章规切时政。仲游忧其及祸，贻书诫之曰：

“孟轲不得已而后辩。孔子欲无言”，古人所以精谋极
虑，固功业而养寿命者，未尝不出于此。君自立朝以
来，祸福利害系身者，未尝言，顾直惜其言尔。夫言语
之类，不特出口者为言，其形于诗歌，赞于赋颂，托于
碑铭，著于序记者，亦语言也。今知畏于口而未畏于
文，是其所是，则见是者喜，非其所非，则蒙非者怨。喜
者未能济君之谋，而怨者或已败君之事矣。天下论
君之文，如孙膑之用兵，扁鹊之医疾，固所指名者矣。
虽无是非之言，犹有是非之疑，又况官非谏臣，职非
御史，而好非是人，危身触讳以游其闲，殆犹抱石而
救溺也。